Eldfjall , kvikmynd Rúnars Rúnarssonar kvikmyndaleikstjóra mun verða sýnd á kvikmyndahátíðinni í Toronto sem hefst þann 8. september nk . Myndin verður á meðal keppenda um Discovery verðlaunin á hátíðinni . Rúnar segist í samtali við Fréttablaðið í dag vera mjög ánægður með að komast að þarna : „ Það er mjög gott að komast þarna inn því Toronto er risamarkaður sem Hollywood nýtir sér til að koma sínum myndum á framfæri , “ segir Rúnar í samtali við Fréttablaðið . Eldfjall var frumsýnd á kvikmyndahátíðinni í Cannes í Frakklandi í vor , og hlaut þar góðar viðtökur áhorfenda og gagnrýnenda . Kvikmyndahátíðin í Toronto er sú stærsta og virtasta í Norður-Ameríku og fer fram dagana 8. - 18. september . Auk þess keppir Eldfjall á kvikmyndahátíðinni í Chicago sem fram fer í október . Rúnar er nú staddur á kvikmyndahátíðinni í Óðinsvéum þar sem hann heldur masterklassa í frásagnartækni í vikunni . „ Zik Zak , sem framleiðir myndina , gleðst mjög yfir þessum fyrstu móttökum vestanhafs . Þær fylgja í kjölfarið á sérlega jákvæðum undirtektum í Evrópu eftir frumsýningu myndarinnar í Cannes í vor þar sem myndin keppti um Camera d’Or verðlaunin . Síðan þá hefur myndin verið sýnd á kvikmyndahátíðunum í Haugasundi , Karlovy Vary , München og í Transylvaníu , þar sem Rúnar vann verðlaun fyrir bestu leikstjórn , svo fátt eitt sé nefnt . Á næstu vikum og mánuðum verður myndin sýnd á yfir tuttugu kvikmyndahátíðum og hefur starfsfólk Zik Zak varla við að svara fyrirspurnum héðan og þaðan úr heiminum , “ segir í fréttatilkynningu frá ZikZak . Kvikmyndin Eldfjall fjallar um Hannes , 67 ára gamlan mann sem er að komast á eftirlaunaaldur . Hann er karlmaður af gamla skólanum , einangraður frá fjölskyldunni og heimilinu , sem þarf að takast á við nýtt hlutverk í lífinu þegar eiginkona hans veikist . Þetta er þroskasaga manns sem þarf að takast á við afleiðingar fortíðarinnar og erfiðleika nútímans til að eiga möguleika á framtíð . Með aðalhlutverk fara Theodór Júlíuson og Margrét Helga Jóhannsdóttir Rúnar Rúnarsson útskrifaðist frá Konunglega danska kvikmyndaskólanum árið 2009 . Stuttmyndir hans Smáfuglar , Anna og Síðasti bærinn hafa farið sigurför um heiminn . Anna keppti í flokki stuttmynda í Directors Fortnight í Cannes árið 2009 , Smáfuglar keppti um Gullpálmann í Cannes í flokki stuttmynda árið 2008 og Síðasti bærinn var tilnefnd til Óskarsverðlauna í flokki stuttmynda árið 2006 . „ Saman unnu þessar myndir tæplega 100 alþjóðleg kvikmyndaverðlaun sem er einsdæmi . “